*****

ΚΑΝΟΝΙΣΜΟΣ (ΕΟΚ) αριθ. 985/81 ΤΗΣ ΕΠΙΤΡΟΠΗΣ

της 9ης Απριλίου 1981

περί των λεπτομερειών εφαρμογής της πωλήσεως κατεψυγμένου βοείου κρέατος προερχόμενου από τα αποθέματα παρεμβάσεως που προορίζονται να εξαχθούν και περί τροποποιήσεως του κανονισμού (ΕΟΚ) αριθ. 1687/76

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 7 παράγραφος 3,

ότι ο κανονισμός (ΕΟΚ) αριθ. 98/69 του Συμβουλίου (2), όπως τροποποιήθηκε από τον κανονισμό (ΕΟΚ) αριθ. 429/77 (3), προβλέπει τη δυνατότητα διαθέσεως κατεψυγμένου βοείου κρέατος που ευρίσκεται στην κατοχή των οργανισμών παρεμβάσεως όταν αυτό προορίζεται να εξαχθεί· ότι, για λόγους σαφήνειας, είναι αναγκαίο να συγκεντρωθούν σε ένα μόνο κείμενο οι λεπτομέρειες εφαρμογής των πωλήσεων που έχουν θεσπισθεί από τον κανονισμό (ΕΟΚ) αριθ. 298/80 τςη Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 603/81 (5), και από τον κανονισμό (ΕΟΚ) αριθ. 227/81 της Επιτροπής (6)·

ότι για να διασφαλισθεί η οικονομική διαχείριση των αποθεμάτων είναι αναγκαίο να προβλεφθεί ότι οι οργανισμοί παρεμβάσεως πωλούν κατά προτεραιότητα τα κρέατα που έχουν παραμείνει στα αποθέματα επί μακρότερο χρόνο·

ότι πρέπει να γίνει παρέκκλιση από το άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 2173/79 της Επιτροπής (7), λαμβανομένων υπόψη των διοικητικών δυσχερειών που προκαλεί σε ορισμένα Κράτη μέλη η εφαρμογή του κανόνα αυτού·

ότι η σύσταση ασφάλειας, το ποσό της οποίας δύναται να διαφέρει από εκείνο που προβλέπεται στο άρθρο 15 του κανονισμού (ΕΟΚ) αριθ. 2173/79, πρέπει να εγγυάται την εξαγωγή του κρέατος που έχει πωληθεί κατ' εφαρμογή του παρόντος κανονισμού· ότι η ασφάλεια αυτή πρέπει να αποδεσμευθεί όταν προσαχθεί η απόδειξη που προβλέπεται από το άρθρο 12 του κανονισμού (ΕΟΚ) αριθ. 1687/76 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 957/81 (9)· ότι η απόδειξη αυτή πρέπει να προσαχθεί εντός της προθεσμίας που προβλέπεται από το άρθρο 31 του κανονισμού (ΕΟΚ) αριθ. 2730/79 της Επιτροπής (10), όπως τροποποιήθηκε τελευταία από τον κανονισμό (ΕΟΚ) αριθ. 3476/80 (11)·

ότι για να διευκολυνθεί η εξαγωγή των εν λόγω προϊόντων είναι αναγκαίο να προβλεφθούν ειδικές προθεσμίες για την ανάληψη και εξαγωγή·

ότι οι συμφωνίες που υπάρχουν μεταξύ της Κοινότητος και της Ελβετικής Συνομοσπονδίας και της Δημοκρατίας της Αυστρίας, επί της εφαρμογής των ρυθμίσεων σχετικά με την κοινοτική διαμετακόμιση, καθιστούν δυνατή την έκδοση, στην Ελβετία και την Αυστρία, των εγγράφων κοινοτικής διαμετακομίσεως· ότι το κρέας που εξάγεται προς τις χώρες αυτές ή που πρέπει να τις διασχίσει προκειμένου να φθάσει στη χώρα του προορισμού, πρέπει να υπόκειται σε ειδικά μέτρα για να αποφευχθεί η επανεισαγωγή του ως κοινοτικό προϊόν,

ότι το κρέας που εξάγεται κατ' αυτό τον τρόπο ευρίσκεται σε κατάσταση παρόμοια προς εκείνη του κρέατος που έχει τύχει της επιστροφής κατά την εξαγωγή· ότι τέτοιο κρέας δεν δύναται έκτοτε να επανεισαχθεί στην Κοινότητα υπό τους όρους που καθορίζονται στο άρθρο 3 παράγραφος 1 του κανονισμού (ΕΟΚ) αριθ. 754/76 του Συμβουλίου (12)· ότι, κατά συνέπεια, στην περίπτωση τέτοιας επανεισαγωγής πρέπει να προβλεφθεί η καταβολή ποσού ίσου προς εκείνο της ασφαλείας εξαγωγής, προσδιορίζοντας ότι το ποσό αυτό πρέπει να αντιμετωπισθεί, σύμφωνα με το άρθρο 2 του κανονισμού (ΕΟΚ) αριθ. 352/78 του Συμβουλίου (13), ως καταπίπτουσα ασφάλεια·

ότι τα προϊόντα που ευρίσκονται στην κατοχή των οργανισμών παρεμβάσεως και προορίζονται να εξαχθούν υπάγονται στον κανονισμό (ΕΟΚ) αριθ. 1687/76·

ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που ετέθη από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός προσδιορίζει τους όρους πωλήσεως, σε τιμή που προκαθορίζεται κατ' αποκοπή,

κατεψυγμένου βοείου κρέατος που ευρίσκεται στην κατοχή των οργανισμών παρεμβάσεως των Κρατών μελών και προορίζεται να εξαχθεί.

2. Με την επιφύλαξη των διατάξεων του παρόντος κανονισμού, οι πωλήσεις γίνονται σύμφωνα με τις διατάξεις του κανονισμού (ΕΟΚ) αριθ. 2173/79, και ιδίως τα άρθρα 2 έως 5, και του κανονισμού (ΕΟΚ) αριθ. 1687/76.

3. Οι οργανισμοί παρεμβάσεως πωλούν κατά προτεραιότητα τα προϊόντα που έχουν παραμείνει στα αποθέματα επί μακρότερο χρόνο.

4. Οι πληροφορίες σχετικά με τις ποσότητες καθώς και τους τόπους όπου εναποθηκεύονται τα προϊόντα δύνανται να ληφθούν από τους ενδιαφερόμενους στις διευθύνσεις που αναφέρονται στο παράρτημα.

Άρθρο 2

Κατά παρέκκλιση του άρθρου 2 παράγραφος 2 δεύτερο εδάφιο του κανονισμού (ΕΟΚ) αριθ. 2173/79, οι αιτήσεις αγοράς δεν περιλαμβάνουν την ένδειξη του χώρου ή των χώρων όπου ευρίσκονται εναποθηκευμένα τα ζητούμενα προϊόντα.

Άρθρο 3

1. Κατά παρέκκλιση του άρθρου 15 παράγραφος 1 του κανονισμού (ΕΟΚ) αριθ. 2173/79, το ποσό της ασφάλειας καθορίζεται επ' ευκαιρία κάθε πωλήσεως.

2. Η ασφάλεια που αναφέρεται στην παράγραφο 1 αποδεσμεύεται όταν προσαχθεί η απόδειξη που προβλέπεται στο άρθρο 12 του κανονισμού (ΕΟΚ) αριθ. 1687/76.

3. Η απόδειξη αυτή προσάγεται εντός της προθεσμίας που προβλέπεται στο άρθρο 31 του κανονισμού (ΕΟΚ) αριθ. 2730/79.

Άρθρο 4

1. Κατά παρέκκλιση του άρθρου 18 παράγραφος 1 του κανονισμού (ΕΟΚ) αριθ. 2173/79, η προθεσμία αναλήψεως του κρέατος που έχει πωληθεί σύμφωνα με τον παρόντα κανονισμό, είναι κατ' ανώτατο όριο 2 μήνες από την ημερομηνία αποδοχής της αιτήσεως που αναφέρεται στο άρθρο 3 παράγραφος 2 του εν λόγω κανονισμού.

2. Η εξαγωγή των προϊόντων που αναφέρονται στο άρθρο 1 πρέπει να γίνεται εντός των 5 μηνών που ακολουθούν την ημερομηνία συνάψεως της συμβάσεως πωλήσεως.

Για τις συμβάσεις πωλήσεως αποστεωμένου βοείου κρέατος, οι οποίες έχουν συναφθεί πριν από την έναρξη ισχύος του παρόντος κανονισμού, η εξαγωγή πρέπει να γίνεται εντός των 3 μηνών που ακολουθούν αυτή την έναρξη ισχύος.

Άρθρο 5

Σε περίπτωση κατά την οποία το κρέας που αναφέρεται στο άρθρο 1 δεν τυγχάνει επιστροφής:

α) εάν η χώρα προορισμού των προϊόντων αυτών είναι η Ελβετία ή η Αυστρία, ή εάν το προϊόν διέρχεται μέσω των χωρών αυτών προκειμένου να φθάσει στη χώρα προορισμού, η αποδέσμευση της ασφάλειας που αναφέρεται στο άρθρο 3 του παρόντος κανονισμού εξαρτάται, εκτός από την απόδειξη που προβλέπεται στο άρθρο 12 του κανονισμού (ΕΟΚ) αριθ. 1687/76, από την απόδειξη εισαγωγής του προϊόντος σε τρίτη χώρα, εκτός απώλειας κατά τη μεταφορά συνεπεία περιπτώσεως ανωτέρας βίας. Η τελευταία αυτή απόδειξη προσάγεται όπως στην περίπτωση επιστροφής κατά την εξαγωγή·

β) το κρέας θεωρείται ότι πληροί τις διατάξεις του άρθρου 2 παράγραφος 1 υπό β του κανονισμού (ΕΟΚ) αριθ. 754/76 από τη στιγμή της συμπληρώσεως των τελωνειακών διατυπώσεων εξαγωγής. Εάν εφαρμόζονται οι διατάξεις του άρθρου 2 παράγραφος 2 του εν λόγω κανονισμού, πρέπει να καταβληθεί ποσό ίσο προς την ασφάλεια που αναφέρεται στο άρθρο 3 του παρόντος κανονισμού. Το ποσό αυτό θεωρείται ως καταπίπτουσα ασφάλεια κατά την έννοια του άρθρου 2 του κανονισμού (ΕΟΚ) αριθ. 352/78.

Άρθρο 6

Ο κανονισμός (ΕΟΚ) αριθ. 1687/76 τροποποιείται ως εξής:

Στο παράρτημα, μέρος Ι «Προϊόντα προοριζόμενα να εξαχθούν ως έχουν», προστίθενται το εξής σημείο 27 και η υποσημείωση στο τέλος της σελίδας 27:

«27. Κανονισμός (ΕΟΚ) αριθ. 985/81 της Επιτροπής της 9ης Απριλίου 1981 περί λεπτομερειών εφαρμογής της πωλήσεως κατεψυγμένου βοείου κρέατος προερχόμενου από τα αποθέματα της παρεμβάσεως που προορίζονται να εξαχθούν (27).

(27) ΕΕ αριθ. L 99 της 10. 4. 1981, σ. 38.»

Άρθρο 7

Οι κανονισμοί (ΕΟΚ) αριθ. 298/80 και (ΕΟΚ) αριθ. 227/81 καταργούνται.

Άρθρο 8

Ο παρών κανονισμός αρχίζει να ισχύει την 13η Απριλίου 1981. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 9 Απριλίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 26.

(2) ΕΕ αριθ. L 14 της 21. 1. 1969, σ. 2.

(3) ΕΕ αριθ. L 61 της 5. 3. 1977, σ. 18.

(4) ΕΕ αριθ. L 32 της 9. 2. 1980, σ. 23.

(5) ΕΕ αριθ. L 61 της 7. 3. 1981, σ. 14.

(6) ΕΕ αριθ. L 26 της 30. 1. 1981, σ. 34.

(7) ΕΕ αριθ. L 251 της 5. 10. 1979, σ. 12.

(8) ΕΕ αριθ. L 190 της 14. 7. 1976, σ. 1.

(9) ΕΕ αριθ. L 97 της 9. 4. 1981, σ. 19.

(10) ΕΕ αριθ. L 317 της 12. 12. 1979, σ. 1.

(11) ΕΕ αριθ. L 363 της 31. 12. 1980, σ. 71.

(12) ΕΕ αριθ. L 89 της 2. 4. 1976, σ. 1.

(13) ΕΕ αριθ. L 50 της 22. 2. 1978, σ. 1.